তিন দশক পরে ফেডারেশন কাপ ফিরতে চলেছে ভূস্বর্গ কাশ্মীরে! ২০১৬-এর মে মাসের শেষে নতুন ফর্ম্যাটে শুরু হতে যাওয়া ফেডারেশন কাপের ফাইনাল হবে শ্রীনগরের বক্সি স্টেডিয়ামে।
১৯৮৪ সালে শেষবার  শ্রীনগরে ফেডারেশন কাপ হয়েছিল। ফাইনালে টাইব্রেকারে ৫-৪ গোলে ইস্টবেঙ্গলকে হারিয়ে চ্যাম্পিয়ন হয়েছিল মোহনবাগান। কিন্তু তারপর থেকেই ভারতীয় ফুটবলের মানচিত্র থেকে কার্যত হারিয়ে যায় শ্রীনগর। গত কয়েক বছর ধরে একাধিকবার শ্রীনগরে ফেডারেশন কাপ সম্ভাবনা হওয়ার তৈরি হয়েছিল। কিন্তু প্রতিবারই তা ভেস্তে গিয়েছিল। কিন্তু এবার সর্বভারতীয় ফুটবল ফেডারেশনের সম্মতি ইতিমধ্যেই আদায় করে নিয়েছেন জম্মু ও কাশ্মীর ফুটবল সংস্থার প্রেসিডেন্ট এব‌ং এআইএফএফ-এর কোষাধ্যক্ষ জামির আমেদ ঠাকুর।
শুক্রবার তিরুঅনন্তপুরমে সাফ চ্যাম্পিয়নশিপে ভারত বনাম শ্রীলঙ্কা ম্যাচ দেখতে দেখতে জামির বললেন, ‘‘জম্মু ও কাশ্মীরে খেলাধূলোর পরিবেশ নেই, এটা প্রবলভাবে প্রচার করা হচ্ছিল। ফলে যতবার আমরা ফেডারেশন কাপ আয়োজনের উদ্যোগ নিয়েছি, সেটা ভেস্তে গিয়েছে। এমনকী, ২০০৮ সালের পর সন্তোষ ট্রফি আয়োজনের দায়িত্বও আমাদের দেওয়া হয়নি। কিন্তু এবার আমরা মরিয়া ছিলাম ফেডারেশন কাপের ফাইনাল আয়োজন করার ব্যাপারে।’’ জম্মু ও কাশ্মীর ফুটবল সংস্থার প্রধানের দাবি, গত পাঁচ বছরে পুরো পরিস্থিতিটাই বদলে গিয়েছে রাজ্যের। বললেন, ‘‘আই লিগের দ্বিতীয় ডিভিশনে শ্রীনগরের লোনস্টার এফসি-র খেলা দেখতে গ্যালারি ভরে যাচ্ছে। প্রতিটা ম্যাচে গড়ে প্রায় সতেরো হাজার দর্শক হচ্ছে মাঠে। ফলে যারা আপত্তি তুলছিল, তাদের আমরা বোঝাতে পেরেছি যে শ্রীনগরে কোনও টুর্নামেন্ট হলে, তার সাফল্য নিয়ে চিন্তা করতে হবে না।’’ সাফ চ্যাম্পিয়নশিপ শেষ হলেই বক্সি স্টেডিয়ামের সংস্কারের কাজ শুরু হবে বলে জানিয়ে দিলেন জামির। বললেন, ‘‘বক্সি স্টেডিয়ামের মাঠ কৃত্রিম ঘাসের। তাই এই মুহূর্তে আমরা গ্যালারি এবং ড্রেসিংরুম সংস্কারের ওপরেই জোর দিচ্ছি।’’